Eetu Mäkiniemi

**Eetu Aarne Oskari Mäkiniemi** (s. 19. huhtikuuta 1999 Vantaa) on suomalainen jääkiekkomaalivahti, joka pelaa SM-liigajoukkue Turun Palloseurassa.

## Ura
### Seuraura
Mäkiniemi on Kiekko-Vantaan kasvatti. Hän siirtyi C-juniori-ikäisenä Jokereihin kaudeksi 2014–2015. Kaudella 2016–2017 Mäkiniemi jakoi varsin tasaisesti seuran A-nuorten torjuntavastuun Wouter Peetersin kanssa. Hän edusti joukkuetta kauden aikana myös Junior Club World Cupissa.

Carolina Hurricanes varasi Mäkiniemen neljännellä kierroksella 104. pelaajana . Ennen tätä, toukokuussa hän teki Jokereiden kanssa kaksivuotisen ja kaksisuuntaisen KHL-sopimuksen. Mäkiniemi pelasi kauden 2017–2018 kokonaan seuran A-nuorten vahvuudessa, jossa hän kantoi suurimman osan joukkueen torjuntavastuusta. Mäkiniemi edusti Jokereita kauden aikana myös Junior Club World Cupissa. Kaudeksi 2018–2019 hänet nimettiin seuran farmijoukkueen, Mestis-joukkue Kiekko-Vantaan vahvuuteen. Mäkiniemen alkukausi meni kuitenkin pilalle, kun hän kuntoutti itseään keväällä suoritetun lonkkaleikkauksen jäljiltä. Mäkiniemi palasi kaukaloihin vasta joulukuussa 2018. Hän sai kauden aikana tililleen lopulta 13 runkosarjaottelua. Mäkiniemi pelasi kauden aikana myös yhden ottelun Jokereiden A-nuorissa. Hän ei kuitenkaan debytoinut KHL:ssä.

Huhtikuussa 2019 Mäkiniemi teki 2+1-vuotisen SM-liigasopimuksen Tampereen Ilveksen kanssa. Hän lähti kauteen joukkueen toisena maalivahtina Ville Kolppaselle, mutta jo ensimmäisten kierrosten jälkeen Mäkiniemi putosi Ilveksen maalivahtihierarkiassa niin ikään kolmanneksi, kun Lukáš Dostálin paluu NHL:stä lainalle joukkueeseen varmistui. Mäkiniemi siirtyi lainalle Ilveksen yhteistyöseuran, Mestis-joukkue Kooveen vahvuuteen. Hänet äänestettiin sarjan marraskuun kuukauden kentälliseen. Joulukuussa 2019 Mäkiniemi nousi takaisin Ilveksen kokoonpanoon, kun Lukáš Dostál liittyi Tšekin alle 20-vuotiaiden MM-joukkueeseen. Mäkiniemi teki SM-liigadebyyttinsä 28. joulukuuta 2019 vieraissa KooKoota vastaan. Hän torjui Ilveksen 2–1-jatkoaikavoittoon päättyneessä ottelussa 24 kertaa. Jesse Lustberg valitsi Mäkiniemen ottelun Alumnien tähtien kakkostähdeksi. Myös Dostálin palattua hän esiintyi enemmän Ilveksen SM-liigajoukkueessa ja kävi vuotellen Kolppasen kanssa Kooveen vahvuudessa. Mäkiniemi pelasi Kooveessa kaikkiaan 27 runkosarjaottelua torjuen yhden nollapelin. Hän pelasi myös kaksi Suomen Cupin ottelua. Mäkiniemi palkittiin kauden päätteeksi Mestiksen parhaana maalivahtina Pasi Nurminen -palkinnolla ja hänet äänestettiin toiseen tähdistökentälliseen. SM-liigassa Mäkiniemi pelasi kaikkiaan seitsemän runkosarjaottelua.

Kauteen 2020–2021 Mäkiniemi oli lähdössä Ilveksen toisena maalivahtina Ville Kolppasen aisaparina, mutta kauden kynnyksellä Lukáš Dostál palasi kuitenkin jälleen joukkueeseen lainalle NHL:stä. Mäkiniemi toimi alkukauden Dostálin pääasiallisena kakkosmaalivahtina, kunnes Dostálin lainasopimus päättyi marraskuun jälkipuoliskolla. Mäkiniemi torjui SM-liigauransa ensimmäisen nollapelin kauden seitsemännessä ottelussaan 28. marraskuuta 2020 KalPaa vastaan. Hän torjui Ilveksen 2–0-voittoon päättyneessä ottelussa 24 kertaa. Hannu Mattila valitsi Mäkiniemen ottelun Alumnien tähtien ykköstähdeksi. Hän nousi loppukaudella Ilveksen selkeäksi ykkösmaalivahdiksi ja pelasi kauden aikana kaikkiaan 34 runkosarjaottelua torjuen kaksi nollapeliä sekä viisi pudotuspeliottelua. Joulukuussa 2020 seura käytti Mäkiniemen sopimuksessa olleen option ja teki vuoden mittaisen jatkosopimuksen hänen kanssaan.

Toukokuussa 2021 Mäkiniemi teki Carolina Hurricanesin kanssa kaksivuotisen NHL-tulokassopimuksen. Syksyn harjoitusleirin päätteeksi Hurricanes lähetti Mäkiniemen AHL-joukkue Chicago Wolvesiin. Hän pelasi siellä alkukaudella 2021–2022 14 ottelua torjuen 11 voittoa ja kaksi nollapeliä, kunnes Mäkiniemi joutui loukkaantumisen vuoksi sivuun joulukuussa 2021. Hän ei kuntouduttuaan mahtunut loppukaudella enää Wolvesin kokoonpanoon, vaan joukkueen torjuntavastuun jakoivat pääasiassa Alex Lyon, Pjotr Kotšetkov ja Jack LaFontaine. Wolves voitti kauden päätteeksi Calder Cupin, mutta Mäkiniemi ei kuitenkaan virallisesti kuulunut mestaruuden voittaneeseen joukkueeseen.

Heinäkuussa 2022 Carolina Hurricanes kauppasi Mäkiniemen, hyökkääjä Steven Lorentzin ja ehdollisen vuoden  kolmannen kierroksen varausvuoron San Jose Sharksiin vaihdossa puolustaja Brent Burnsiin ja hyökkääjä Lane Pedersoniin. Syksyn harjoitusleirin päätteeksi seura lähetti hänet AHL-joukkue San Jose Barracudan vahvuuteen. Joulukuussa Mäkiniemi nostettiin Sharksin NHL-vahvuuteen, kun Aaron Dell lähetettiin farmiin. Hän teki NHL-debyyttinsä 7. joulukuuta 2022 Vancouver Canucksia vastaan, kun Mäkiniemi vaihdettiin Sharksin maalinsuulle ottelun kolmanteen erään maanmiehensä Kaapo Kähkösen tilalle, kun Sharks oli ottelussa 3–4-tappiolla. Hän torjui kolmannessa erässä ja jatkoajalla kuusi kertaa ja päästi kaksi maalia, kun Sharks hävisi lopulta jatkoajalla Elias Petterssonin viimeisteltyä 6–5-loppulukemat ajassa 64.25. Ensimmäisen NHL-ottelunsa aloittavana maalivahtina Mäkiniemi pelasi seuraavassa ottelussa 9. joulukuuta 2022 vieraissa Anaheim Ducksia vastaan. Hän torjui Sharksin 6–1-voittoon päättyneessä ottelussa 23 kertaa. Mäkiniemi valittiin ottelun kolmostähdeksi. Hänestä tuli myös 23 vuoden ja 234 päivän ikäisenä Sharksin seurahistorian nuorin aloittavana maalivahtina debyytissään voiton torjunut maalivahti. Ennätys oli aiemmin Miikka Kiprusoffin (24 vuotiaana ja 164 päivää vanhana 8. huhtikuuta 2001) hallussa. Ottelun jälkeen Sharks lähetti Mäkiniemen takaisin farmiin, kun James Reimer kuntoutui takaisin Sharksin NHL-vahvuuteen. Mäkiniemi pelasi AHL:ssä kauden loppuun. Hän pelasi siellä myös suurimman osan kaudesta 2023–2024, jolloin Mäkiniemi pelasi 18 runkosarjaottelua, mutta lisäksi myös kolme ottelua ECHL-joukkue Wichita Thunderissa.

Elokuussa 2024 Mäkiniemi teki koesopimuksen Philadelphia Flyersin kanssa. Syyskuussa hän sai seuraan vuoden mittaisen ja 775 000 dollarin arvoisen kaksisuuntaisen sopimuksen. Mäkiniemi aloitti kauden 2024–2025 AHL:n Lehigh Valley Phantomsissa, jossa hän pelasi viisi ottelua, kunnes marraskuussa Mäkiniemi joutui sivuun leikkaushoitoa vaatineen nivustyrävamman vuoksi, eikä hän pelannut enää loppukaudella.

Kaudeksi 2025–2026 Mäkiniemi palasi SM-liigaan ja siirtyi vuoden mittaisella sopimuksella Turun Palloseuraan. Tammikuussa 2026 Mäkiniemi solmi seuran kanssa vuoden mittaisen jatkosopimuksen.

### Maajoukkueura
Mäkiniemi on pelannut yhden poikien maaottelun. Hän on myös pukenut yhteen alle 20-vuotiaiden maaotteluun, mutta Mäkiniemi jäi siinä kuitenkin ilman peliaikaa.

Mäkiniemi valittiin Pohjola-leirin parhaaksi maalivahdiksi ja tähdistökentälliseen vuonna 2014.

## Muuta
Mäkiniemi valmistui ylioppilaaksi Sotungin lukiosta keväällä 2018. Hän on maininnut esikuvakseen Niklas Bäckströmin.

## Tilastot

## Lähteet
*
*
*

### Viitteet